hotchpotch/miracl-hf-unified huggingface dataset:
Bruno Campese
Bruno Campese (s. 13. elokuuta 1963 Nelson, British Columbia, Kanada) on uransa päättänyt kanadanitalialainen jääkiekkomaalivahti. Campese on kotoisin Brittiläisestä Kolumbiasta Kanadan länsirannikolta ja pelasi A-juniorina sikäläisessä BCHL-liigassa Penticton Knightsin riveissä.
Kaudella 1981–1982 Campese pelasi yliopistokiekkoa Yhdysvaltain puolella Northern Michigan Universityn joukkueessa. Kauden jälkeen Boston Bruins varasi hänet 12. kierroksella numerolla 249. Varaus ei kuitenkaan koskaan johtanut NHL-sopimuksen syntymiseen. Seuraavat kaksi kautta Campese pelasi Kanadan WHL-junioriliigassa Portlandin ja Kelownan joukkueissa. Kaudella 1984–1985 Campese pelasi WIHL amatööriliigassa Spokane Chiefsin riveissä.
Kaudelle 1988–1989 Campese siirtyi pelaamaan Milanoon, Italiaan. Milanossa Campese pelasi kaksi kautta ennen visiittiä alemmalle sarjatasolle Torino Bullsin joukkueeseen. Yhden B-sarjassa vietetyn kauden jälkeen Campese palasi takaisin Milanoon kolmeksi vuodeksi ennen siirtymistään Asiagon riveihin. Kahden Asiagon vuoden jälkeen Campese siirtyi pelaamaan Saksaan Augsburger Panthersin joukkueeseen. Yksi kausi Saksassa riitti ja seuraavaksi vuodeksi Campese löysi tiensä Itävallan liigaan VEU Feldkirchin riveihin. Puolentoista kauden jälkeen Campese sai kuitenkin lähteä ja uudeksi osoiteeksi löytyi Englannin Superliigan Bracknell Bees jossa Campese pelasi kauden 1999 loppuun ja vielä seuraavan kauden ennen päätöstä lopettaa uransa.
Italian maajoukkuetta Campese edusti ensi kertaa vuoden 1993 MM-kisoissa. Lillehammerin vuoden 1994 olympiaturnauksessa Campese jakoi torjuntavastuun David Delfinon ja Mike Rosatiin kanssa. Delfino ja Campese pelasivat kumpikin neljä ja Rosati kaksi peliä. Tämän jälkeen Campese oli mukana kakkosmaalivahtina vielä vuosien 1995 ja 1996 MM-turnauksissa.
Pelaajauransa lopetettuaan Campese palasi takaisin Pohjois-Amerikkaan. Vuosina 2000–2002 hän toimi BCHL-liigassa Trail Smoke Eaters-joukkueen päävalmentajana, seuraavat kaksi vuotta WHL-joukkue Calgary Hitmenin apuvalmentajana ja tämän jälkeen jälleen BCHL:ssa Penticton Veesin päävalmentajana.
Vuodet 2010–2015 Campese toimi WHL:ssa Prince Albert Ridersin General Managerina ja siinä ohessa puolitoista ensimmäistä kautta myös päävalmentajana. Vuodesta 2016 alkaen Campese on toiminut NHL-joukkue Vegas Golden Knightsin Amateur Scoutin tehtävissä.
Kaiturinjärvi (Mänttä-Vilppula, Pynnöskylä)
Kaiturinjärvi on Pirkanmaalla Mänttä-Vilppulassa Suluslahden lähellä sijaitseva järvi.
Järven pinta-ala on 5,1 hehtaaria. Se on 600 metriä pitkä ja 200 metriä leveä. Siinä ei ole kartan mukaan saaria. Järven rantaviivan pituus on 1,3 kilometriä.
Järvi sijaitsee Kokemäenjoen vesistössä (vesistöaluetunnus 35) Näsijärven–Ruoveden alueen (35.3) Ruoveden alueella (35.33), jonka Hanhilamminojan valuma-alueeseen (35.336) järvi kuuluu. Järven vedenpinnan korkeus on 125,1 metriä mpy.
Ágios Konstantínos (Fthiotis)
Ágios Konstantínos (; myös "Ágios Konstandínos") on Kreikan kaupunki sekä samanniminen Mólos-Ágios Konstantínoksen kunnan kunnallisyksikkö (Δημοτική Ενότητα Αγίου Κωνσταντίνου, "Dimotikí Enótita Agíou Konstantínou") ja entinen itsenäinen kunta. Se sijaitsee Fthiotiin alueyksikössä Keski-Kreikan alueella. Koko kunnallisyksikön väkiluku on 3 183 ja varsinaisen Ágios Konstantínoksen kaupungin väkiluku 2 471 (vuonna 2011).
Ágios Konstantínoksen kaupunki sijaitsee Pohjoisen Euboianlahden rannalla noin 30 kilometriä itäkaakkoon Lamíasta. Kaupunki on nimetty Pyhän Konstantinuksen mukaan. Kaupungissa on satama, josta on laivayhteys Euboialle sekä Pohjoisten Sporadien pääsaarille Skiáthokselle, Skópelokselle ja Alónnisokselle.
Ágios Konstantínos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Mólos-Ágios Konstantínoksen kunnaksi yhdessä Kaména Voúrlan ja Móloksen kanssa, jolloin se muuttui uuden kunnan kunnallisyksiköksi.
Ágios Konstantínoksen kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Almyrída
Almyrída (; myös "Almirída") on Kreikan kylä, joka sijaitsee Kreetan saarella. Se kuuluu hallinnollisesti Apokóronaksen kuntaan, Chanián alueyksikköön ja Kreetan alueeseen. Aiemmin kylä kuului Vámoksen kuntaan ja vuodesta 2011 lähtien Apokóronaksen kunnan Vámoksen kunnallisyksikköön. Almyrída on osa Plákan kyläyhdyskuntaa. Kylän väkiluku on 170 (vuonna 2011).
Almyrída sijaitsee Kreetan pohjoisrannikolla Drápanoksen niemellä Soúdanlahden suulla noin 25 kilometriä itään Chaniásta. Kylä on alun perin kalastajakylä ja nykyisin turistikohde. Kylässä on useita rantoja. Soúdanlahdessa kylän edustalla sijaitsee pieni Kárgan saari. Historiallisiin nähtävyyksiin kuuluvat varhaiskristillisen basilikakirkon rauniot 400-luvulta.
Anatolikó Zagóri
Anatolikó Zagóri (; virallisesti Δημοτική Ενότητα Ανατολικού Ζαγορίου, "Dimotikí Enótita Anatolikoú Zagoríou") on yksi Zagórin kunnan kunnallisyksiköistä ja entinen itsenäinen Kreikan kunta. Se sijaitsee Ioánninan alueyksikössä Epeiroksen alueella. Kunnallisyksikön väkiluku on 1 469 (vuonna 2011).
Anatolikó Zagóri, ”Itäinen Zagóri”, käsittää nimensä mukaisesti Zagórin kunnan itäosan Píndos-vuoristossa. Kunnallisyksikön suurin asutus on Grevenítin kylä. Anatolikó Zagóri oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Zagórin kunnaksi yhdessä Kentrikó Zagórin, Pápigkon, Týmfin ja Vovoúsan kanssa, jolloin se muuttui uuden kunnan kunnallisyksiköksi.
Anatolikó Zagórin kunnallisyksikkö muodostuu seuraavista kyläyhdyskunnista ja asutuksista:
Epanomí
Epanomí () on Kreikan kaupunki sekä samanniminen Thermaïkóksen kunnan kunnallisyksikkö (Δημοτική Ενότητα Επανομής, "Dimotikí Enótita Epanomís") ja entinen itsenäinen kunta. Se sijaitsee Thessalonikin alueyksikössä Keski-Makedonian alueella. Koko kunnallisyksikön väkiluku on 10 810 ja varsinaisen Epanomín kaupungin väkiluku 8 979 (vuonna 2011).
Epanomín kaupunki sijaitsee Chalkidikín niemimaan luoteisosassa noin 26 kilometriä etelään Thessalonikista. Kunnallisyksikkö käsittää Thermaïkóksen kunnan eteläosan Thermaïkóslahden rannassa. Epanomín alue on yksi Chalkidikín tärkeimmistä viinialueista.
Epanomí oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Thermaïkóksen kuntaan yhdessä Michaniónan kanssa, jolloin se muuttui uuden kunnan kunnallisyksiköksi.
Epanomín kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Giáltra
Giáltra () on Kreikan kylä, joka sijaitsee Euboian saarella. Se kuuluu hallinnollisesti Istiaía-Aidipsóksen kuntaan, Euboian alueyksikköön ja Keski-Kreikan alueeseen. Aiemmin kylä kuului Aidipsóksen kuntaan ja vuodesta 2011 lähtien Istiaía-Aidipsóksen kunnan Aidipsóksen kunnallisyksikköön. Kylän väkiluku on 544 (vuonna 2011).
Giáltra sijaitsee Euboian luoteisosassa Pohjoisen Euboianlahden rannalla vastapäätä Loutrá Aidipsoún kaupunkia. Se on rakennettu noin 149 metrin korkeuteen merenpinnasta laskettuna. Kylä tunnetaan muun muassa yhtenä retsínantuotannon keskuksista, ja sen paikallinen retsína on nimisuojattu.
Giáltra muodostaa myös laajemman kyläyhdyskunnan (Τοπική Κοινότητα Γιάλτρων, "Topikí Koinótita Giáltron"), johon kuuluvat varsinaisen Giáltran kylän lisäksi kylät Ágios Geórgios Giáltron, Loutrá Giáltron ja Rododáfni. Koko yhdyskunnan väkiluku on 629.
Glóssa (Skópelos)
Glóssa () on Kreikan kylä, joka sijaitsee Skópeloksen saarella. Se kuuluu hallinnollisesti Skópeloksen kuntaan, Sporadien alueyksikköön ja Thessalian alueeseen. Kylän väkiluku on 993 (vuonna 2011).
Glóssa sijaitsee Skópeloksen luoteisosassa lähellä rannikkoa noin 250 metrin korkeudella vuorenrinteessä. Se on saaren toiseksi suurin asutus saaren pääkaupungin eli Skópeloksen kaupungin jälkeen. Kylä sijaitsee noin 25 kilometriä pääkaupungista luoteeseen. Glóssa muodostaa myös laajemman kyläyhdyskunnan (Δημοτική Κοινότητα Γλώσσης, "Dimotikí Koinótita Glóssis"), johon kuuluvat varsinaisen Glóssan kylän lisäksi kylät Athéato ja Loutráki. Koko yhdyskunnan väkiluku on 1 168. Loutráki on Glóssan alakylä ja satama, josta on laivayhteys Skiáthokselle sekä mantereelle Vólokseen ja Ágios Konstantínokseen.
Antiikin aikana Glóssan Loutrákin paikalla sijaitsi Seleinuksen (myös Selinus) kaupunki. Sen perustivat khalkislaiset 700-luvulla eaa. Paikalla on kaupungin jäänteitä, mukaan lukien Athenen temppelin raunioita 400-luvulta eaa., kaupunginmuurien jäänteitä 300-luvulta eaa. sekä Loutrákille nimen antaneen kylpylän raunioita roomalaiselta ajalta. Kylässä on myös Pyhälle Nikolaokselle ("Ágios Nikólaos") omistettu bysanttilaisaikainen kirkko.
Kelefá
Kelefá () on Kreikan kylä, joka sijaitsee Mánin niemimaalla. Se kuuluu hallinnollisesti Anatolikí Mánin kuntaan, Lakonian alueyksikköön ja Peloponnesoksen alueeseen. Aiemmin kylä kuului Oítylon kuntaan ja vuodesta 2011 lähtien Anatolikí Mánin kunnan Oítylon kunnallisyksikköön. Kelefá muodostaa oman kyläyhdyskuntansa (Τοπική Κοινότητα Κελεφά, "Topikí Koinótita Kelefá"). Kylän väkiluku on 39 (vuonna 2011).
Kelefá sijaitsee Mánin länsiosassa noin 1,5 kilometriä itään Oítylosta. Kylä tunnetaan ennen kaikkea Kelefán linnasta. Sen rakensivat turkkilaiset vuonna 1670. Vuodesta 1685 se oli venetsialaisten vallassa. Linna luovutettiin turkkilaisille vuonna 1715 ja autioitui tämän jälkeen. Nykyään kylä on lähes autio, mutta linnan kukoistusaikaan 1600-luvulla siellä laskettiin olleen 300 taloutta.
Kentrikó Zagóri
Kentrikó Zagóri (, virallisesti Δημοτική Ενότητα Κεντρικού Ζαγορίου, "Dimotikí Enótita Kentrikoú Zagoríou") on yksi Zagórin kunnan kunnallisyksiköistä ja entinen itsenäinen Kreikan kunta. Se sijaitsee Ioánninan alueyksikössä Epeiroksen alueella. Kunnallisyksikön väkiluku on 1 011 (vuonna 2011).
Kentrikó Zagóri, ”Keskinen Zagóri”, käsittää Zagórin kunnan länsiosan Píndos-vuoristossa. Kunnallisyksikön suurin asutus on Asprángeloin kylä. Kentrikó Zagóri oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Zagórin kunnaksi yhdessä Anatolikó Zagórin, Pápigkon, Týmfin ja Vovoúsan kanssa, jolloin se muuttui uuden kunnan kunnallisyksiköksi.
Kentrikó Zagórin kunnallisyksikkö muodostuu seuraavista kyläyhdyskunnista ja asutuksista:
Kokkíni Cháni
Kokkíni Cháni (; myös "Kokkíni Háni") eli Cháni tou Kokkíni (Χάνι του Κοκκίνη) on Kreikan kylä, joka sijaitsee Kreetan saarella. Se kuuluu hallinnollisesti Chersónisoksen kuntaan, Iraklionin alueyksikköön ja Kreetan alueeseen. Aiemmin kylä kuului Goúveen kuntaan ja vuodesta 2011 lähtien Chersónisoksen kunnan Goúveen kunnallisyksikköön. Kokkíni Cháni on osa Anópolin kyläyhdyskuntaa. Kylän väkiluku on 1 755 (vuonna 2011).
Kokkíni Cháni sijaitsee Kreetan pohjoisrannikolla noin 14 kilometriä itään Iraklionista. Kylä on saanut nimensä Kokkínis-nimisen omistajansa majatalosta (kreik. "cháni"), joka aloitti toimintansa paikalla 1900-luvun alkupuolella. Kylä on kehittynyt turistikeskukseksi 1960-luvulta lähtien. Kylän laidalla on Nírou Cháni eli Nírou -nimellä tunnettu minolaisaikaisen ”huvilan” arkeologinen kohde.
Lyttós
Lyttós (; myös "Littós") on Kreikan kylä, joka sijaitsee Kreetan saarella. Se kuuluu hallinnollisesti Minóa Pediádan kuntaan, Iraklionin alueyksikköön ja Kreetan alueeseen. Aiemmin kylä kuului Kastéllin kuntaan ja vuodesta 2011 lähtien Minóa Pediádan kunnan Kastéllin kunnallisyksikköön. Lyttós muodostaa oman kyläyhdyskuntansa (Τοπική Κοινότητα Λυττού, "Topikí Koinótita Lyttoú"). Kylän väkiluku on 234 (vuonna 2011).
Lyttós sijaitsee noin 25 kilometriä kaakkoon Iraklionista. Kylän aiempi nimi oli "Xidás" (Ξιδάς). Se on ottanut nykyisen nimensä antiikin ajan Lyktoksen eli Lyttoksen kaupungilta, jonka arkeologinen alue sijaitsee vajaan kilometrin kylästä koilliseen.
Mastichári
Mastichári (; myös "Mastihári") on Kreikan kylä, joka sijaitsee Kosin saarella. Se kuuluu hallinnollisesti Kosin kuntaan, Kosin alueyksikköön ja Etelä-Egean saarten alueeseen. Aiemmin kylä kuului Irakleídeen kuntaan ja vuodesta 2011 lähtien Kosin kunnan Irakleídeen kunnallisyksikköön. Mastichári on osa Antimácheian kaupunkiyhdyskuntaa. Kylän väkiluku on 470 (vuonna 2011).
Mastichári sijaitsee Kosin pohjoisrannikolla noin 27 kilometriä länteen Kosin kaupungista ja noin kuusi kilometriä pohjoiseen Kosin lentoasemasta. Kylä on saaren toiseksi suurin satama ja sieltä on yhteys muun muassa Kálymnokselle. Nykyisin kylä on turistikohde ja siellä on useita hotelleja.
Mesenikólas
Mesenikólas () on Kreikan kylä, joka kuuluu hallinnollisesti Límni Plastíran kuntaan, Kardítsan alueyksikköön ja Thessalian alueeseen. Aiemmin kylä kuului Plastíraksen kuntaan ja vuodesta 2011 lähtien Límni Plastíran kunnan Plastíraksen kunnallisyksikköön. Kylän väkiluku on 451 (vuonna 2011).
Menenikólas sijaitsee Plastíras-järven pohjoispuolella linnuntietä noin 15 kilometriä länteen Kardítsasta. Kylän seutu on Thessalian tärkeimpiä viinialueita. Tärkeimmät lajikkeet alueella ovat paikallinen Mávro Mesenikóla (”Musta Mesenikólas”) sekä Carignan ja Syrah. Kylässä toimii viinimuseo.
Mesenikólas muodostaa myös laajemman kyläyhdyskunnan (Τοπική Κοινότητα Μεσενικόλα, "Topikí Koinótita Mesenikóla"), johon kuuluu varsinaisen Mesenikólaksen kylän lisäksi Korónin luostari ("Moní Korónis"). Koko yhdyskunnan väkiluku on 459.
GM Fiat Small -pohjalevy
GM Fiat Small -pohjalevy tai SCCS-pohjalevy ("Small Common Components and Systems platform") on General Motorsin ja Fiatin yhteistyössä kehittämä pohjalevy etu- ja nelivetoisille autoille, joissa moottori on sijoitettu poikittain. Ensimmäinen sille perustuva malli oli Fiat Grande Punto, joka esiteltiin vuonna 2005.
Móchlos
Móchlos (; myös "Móhlos") on Kreikan kylä, joka sijaitsee Kreetan saarella. Se kuuluu hallinnollisesti Siteían kuntaan, Lasíthin alueyksikköön ja Kreetan alueeseen. Móchlos on osa Tourlotín kyläyhdyskuntaa. Kylän väkiluku on 121 (vuonna 2011).
Móchlos sijaitsee Kreetan pohjoisrannikolla. Sen etäisyys sekä Ágios Nikólaoksesta, Siteíasta että Ierápetrasta on noin 30–35 kilometriä. Kylä on alun perin kalastajakylä ja nykyisin myös pienimuotoinen turistikohde. Kylän edustalla sijaitsee Móchloksen eli Ágios Nikólaoksen saari, joka tunnetaan sieltä löytyneen minolaisaikaisen asutuksen arkeologisesta kohteesta.
Néo Chorió (Chaniá)
Néo Chorió (; myös Νιο Χωριό, "Nio Chorió") on Kreikan kylä, joka sijaitsee Kreetan saarella. Se kuuluu hallinnollisesti Apokóronaksen kuntaan, Chanián alueyksikköön ja Kreetan alueeseen. Aiemmin kylä kuului Arménoin kuntaan ja vuodesta 2011 lähtien Apokóronaksen kunnan Arménoin kunnallisyksikköön. Néo Chorió muodostaa oman kyläyhdyskuntansa (Τοπική Κοινότητα Νέου Χωρίου, "Topikí Koinótita Néou Choríou"). Kylän väkiluku on 556 (vuonna 2011).
Néo Chorió, suomeksi ”Uusi kylä”, sijaitsee Kreetan pohjoisosissa noin 25 kilometriä kaakkoon Chaniásta. Kylän tärkein elinkeino on maatalous. Kylän kaakkoispuolella on osmanivallan aikana rakennetun linnoitustornin rauniot.
Néo Chorió
Néo Chorió (, ”Uusi kylä”) voi viitata seuraaviin paikkoihin:
Orchomenós (Arkadia)
Orchomenós () on Kreikan kylä, joka kuuluu hallinnollisesti Trípolin kuntaan, Arkadian alueyksikköön ja Peloponnesoksen alueeseen. Aiemmin kylä kuului Levídin kuntaan ja vuodesta 2011 lähtien Trípolin kunnan Levídin kunnallisyksikköön. Kylän väkiluku on 15 (vuonna 2011).
Orchomenós sijaitsee noin 30 kilometriä pohjoiseen Trípolin kaupungista. Se on rakennettu vuoristoon noin 730 metrin korkeuteen merenpinnasta laskettuna. Kylä on ottanut nimensä antiikin ajan Orkhomenoksen kaupungista, joka sijaitsi kukkulalla nykyisen kylän pohjoispuolella. Sen arkeologinen alue, mukaan lukien agoran ja teatterin jäänteet, ovat kylän merkittävin nähtävyys.
Orchomenós muodostaa myös laajemman kyläyhdyskunnan (Τοπική Κοινότητα Ορχομενού, "Topikí Koinótita Orchomenoú"), johon kuuluu varsinaisen Orchomenóksen kylän lisäksi kylä Roússis. Koko yhdyskunnan väkiluku on 17.
Petrálona (Chalkidikí)
Petrálona () on Kreikan kylä, joka kuuluu hallinnollisesti Néa Propontídan kuntaan, Chalkidikín alueyksikköön ja Keski-Makedonian alueeseen. Aiemmin kylä kuului Tríglian kuntaan ja vuodesta 2011 lähtien Néa Propontídan kunnan Tríglian kunnallisyksikköön. Petrálona muodostaa oman kyläyhdyskuntansa (Τοπική Κοινότητα Πετραλώνων, "Topikí Koinótita Petralónon"). Kylän väkiluku on 348 (vuonna 2011).
Petrálona sijaitsee Chalkidikín niemimaan länsiosassa linnuntietä noin 50 kilometriä kaakkoon Thessalonikista. Kylä tunnetaan siitä nimensä saaneesta Petrálonan luolasta, joka on Kreikan merkittävimpiä paleoliittisen kauden löytöpaikkoja. Luola sijaitsee kylän lähellä sen koillispuolella ja se on avoinna yleisölle. Luolan yhteydessä toimii Petrálonan anthropologinen museo.
Petrálona
Petrálona () voi viitata seuraaviin kohteisiin Kreikassa:
Poúnta (Páros)
Poúnta () on Kreikan kylä, joka sijaitsee Pároksen saarella. Se kuuluu hallinnollisesti Pároksen kuntaan, Pároksen alueyksikköön ja Etelä-Egean saarten alueeseen. Poúnta on osa saaren pääkaupungin Paroikián kaupunkiyhdyskuntaa. Kylän väkiluku on 240 (vuonna 2011).
Poúnta sijaitsee Pároksen länsirannikolla noin kahdeksan kilometriä lounaaseen Paroikiásta. Se on saaren toiseksi merkittävin satama pääkaupungin jälkeen, ja sieltä on lauttayhteys Antíparokselle. Kylässä on hotelleja ja turistipalveluita, ja se on erityisesti leijalautailijoiden suosiossa.
Poúnta
Poúnta () voi viitata seuraaviin paikkoihin Kreikassa:
Rapsáni
Rapsáni () on Kreikan kylä, joka kuuluu hallinnollisesti Témpin kuntaan, Lárisan alueyksikköön ja Thessalian alueeseen. Aiemmin kylä kuului Káto Ólympoksen kuntaan ja vuodesta 2011 lähtien Témpin kunnan Káto Ólympoksen kunnallisyksikköön. Kylän väkiluku on 555 (vuonna 2011).
Rapsáni sijaitsee Ólympos-vuoren kaakkoisrinteellä Témpin solan alueella. Kylän seutu on Thessalian tärkeimpiä viinintuotantoalueita. Tärkein lajike alueella on Xinómavro.
Rapsáni muodostaa myös laajemman kyläyhdyskunnan (Τοπική Κοινότητα Ραψάνης, "Topikí Koinótita Rapsánis"), johon kuuluvat varsinaisen Rapsánin kylän lisäksi kylät Ágios Konstantínos ja Peratariá. Koko yhdyskunnan väkiluku on 687.
Stymfalía
Stymfalía (, myös "Stimfalía") on Kreikan kylä sekä samanniminen Sikyónan kunnan kunnallisyksikkö (Δημοτική Ενότητα Στυμφαλίας, "Dimotikí Enótita Stymfalías") ja entinen itsenäinen kunta. Se sijaitsee Korinthian alueyksikössä Peloponnesoksen alueella. Koko kunnallisyksikön väkiluku on 2 427 ja varsinaisen Stymfalían kylän väkiluku 151 (vuonna 2011).
Stymfalían kylä sijaitsee vuoristotasangon laidalla Stymfalía-järven pohjoisrannalla ja Kyllíni- eli Zíreia-vuoren eteläpuolella, noin 60 kilometriä länteen Kórinthoksesta. Kylän alkuperäinen nimi oli "Mátsiza" (Μάτσιζα) tai "Mátsieza" (Μάτσιεζα). Se nimettiin uudestaan vuonna 1927 antiikin aikaisen Stymfaloksen kaupungin ja sitä ympäröineen alueen Stymfalian mukaan. Stymfalían kunnallisyksikkö käsittää Sikyónan kunnan keskiosan.
Kylän nähtävyyksiin kuuluvat antiikin Stymfaloksen raunioiden lisäksi frankkivallan aikaisen linnan ja kirkon jäänteet. Kylän kansanperinnejuhla järjestetään vuosittain 11.–14. syyskuuta. Stymfalían ympäristö on Natura 2000 -aluetta.
Stymfalía oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Sikyónan kuntaan yhdessä Feneóksen kanssa, jolloin se muuttui uuden kunnan kunnallisyksiköksi.
Stymfalían kunnallisyksikkö muodostuu seuraavista kyläyhdyskunnista ja asutuksista:
Mustveen kunta
Mustveen kunta sijaitsee Keski-Virossa Jõgevamaan maakunnassa.
Mustvee sijaitsee Peipsijärven luoteisrannalla. Kunta rajoittuu etelässä Peipsiäären ja Tarton kuntiin, lännessä Jõgevaan, pohjoisessa Vinniin ja Alutaguseen sekä idässä Peipsijärveen.
Mustveen kunta muodostettiin vuoden 2017 kuntauudistuksessa yhdistämällä Mustveen kaupunki, Kasepään ja Saaren kunnat, itävirumaalaiset Avinurmen ja Lohusuun kunnat sekä Torman kunnan Võtikveren kylä. Mustveessa on 5 643 asukasta (1.1.2018).
Kunta muodostuu Mustveen epäitsenäisestä kaupungista (linn, asustusüksus), Avinurmen ja Lohusuun pienkauppaloista (alevik) sekä 56 kylästä (küla). Kunnan keskuspaikka on Mustveen kaupunki.
Valtatie 3 Jõhvista Tarttoon kulkee Mustveen kautta.
Thespiés
Thespiés (, ) on Kreikan kylä sekä samanniminen Alíartoksen kunnan kunnallisyksikkö (Δημοτική Ενότητα Θεσπιών, "Dimotikí Enótita Thespión", kath. Δημοτική Ενότητα Θεσπιέων, "Dimotikí Enótita Thespiéon") ja entinen itsenäinen kunta. Se sijaitsee Boiotian alueyksikössä Keski-Kreikan alueella. Koko kunnallisyksikön väkiluku on 4 793 ja varsinaisen Thespiéen kylän väkiluku 1 139 (vuonna 2011).
Thespiéen kylä sijaitsee noin 17 kilometriä länteen Thívasta ja noin 10 kilometriä eteläkaakkoon Alíartoksesta. Kylän aikaisempi nimi oli "Erimókastro(n)" (Ερημόκαστρο(ν)), kansan suussa myös "Rimókastro" (Ρημόκαστρο). Vuonna 1934 kylä nimettiin uudelleen lähellä sijainneen antiikin aikaisen Thespiain kaupungin mukaan. Thespiéen kunnallisyksikkö käsittää Alíartoksen kunnan itäosan.
Thespiés oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Alíartoksen kuntaan, jolloin se muuttui uuden kunnan kunnallisyksiköksi.
Thespiéen kunnallisyksikkö muodostuu seuraavista kyläyhdyskunnista ja asutuksista:
Tigkáki
Tigkáki (; myös "Tigáki", "Tingáki") on Kreikan kylä, joka sijaitsee Kosin saarella. Se kuuluu hallinnollisesti Kosin kuntaan, Kosin alueyksikköön ja Etelä-Egean saarten alueeseen. Aiemmin kylä kuului Díkaioksen kuntaan ja vuodesta 2011 lähtien Kosin kunnan Díkaioksen kunnallisyksikköön. Tigkáki on osa Asfendioún kyläyhdyskuntaa. Kylän väkiluku on 363 (vuonna 2011).
Tigkáki sijaitsee Kosin pohjoisrannikolla noin 11 kilometriä länteen Kosin kaupungista. Kylä on nykyisin suosittu turistikohde, ja siellä on lukuisia hotelleja ja noin 10 kilometriä pitkä hiekkaranta. Heti kylän länsipuolella on Alykí (Αλυκή, myös "Alikí") -suolajärvi, jota käytettiin suolantuotantoon vuoteen 1989 saakka. Nykyisin se on puoleksi makeavetinen laguuni, joka on Natura 2000- ja Ramsar-aluetta ja suojeltu ennen kaikkea lintualueena.
Un homme et une femme
Un homme et une femme () on Francis Lain säveltämä tunnuskappale Claude Lelouchin elokuvasta "Mies ja nainen" (1966). Alkuperäiset ranskankieliset sanat lauluun teki Pierre Barouh.. Sävelmä oli ehdolla Parhaan kappaleen Golden Globe -palkinnon saajaksi.
Suomeksi laulun levytti tuoreeltaan Eija Merilä Pertti Reposen sanoittamana nimellä ”Rakkautemme muisto”. Suomessa sävelmän erilaiset instrumentaaliversiot ovat tulleet tutuksi Silja Linen televisio- ja radiomainoksista 1970-luvulta 2010-luvulle. Mainosten lisäksi teemasävelmä soi Silja Linen terminaaleissa, hyteissä laivan lähtiessä ja saapuessa sekä monessa muussakin yhteydessä. Laivayhtiö otti sävelmän käyttöönsä 1970-luvulla silloisen mainostoimistonsa Turkama & Kumppanit ehdotuksesta. Tarinan mukaan sen käyttöoikeudet olivat esillä olleista hittivaihtoehdoista halvimmalla saatavissa.
Põltsamaan kunta
Põltsamaan kunta sijaitsee Keski-Virossa Jõgevamaan maakunnassa.
Kunta rajoittuu etelässä Tarton ja Viljandin kuntiin, lännessä Põhja-Sakalaan, pohjoisessa Järvaan ja idässä Jõgevan kuntaan.
Põltsamaan kunta muodostettiin vuoden 2017 kuntauudistuksessa yhdistämällä vanha Põltsamaan kunta, Põltsamaan kaupunki sekä pääosa Pajusin ja Puurmanin kunnista. Põltsamaalla on 10 012 asukasta (1.1.2018).
Kunta muodostuu Põltsamaan epäitsenäisestä kaupungista, Adaveren, Kamarin ja Puurmanin pienkauppaloista (alevik) sekä 58 kylästä (küla). Kunnan keskuspaikka on Põltsamaan kaupunki.
Valtatie 2 Tallinnasta Tarttoon kulkee Põltsamaan kautta.
Innocenti Mini
Innocenti Mini on italialaisen autonvalmistaja Innocentin vuosina 1974–1993 valmistama pikkuauto.
Innocenti Turbo de Tomaso on vuonna 1982 esitelty urheilullinen niin sanottu ”hot hatch” -versio. Moottorina oli perusversioiden tapaan Daihatsun valmistama 1-litrainen kolmisylinterinen SOHC-moottori, joka oli sijoitettu muiden saman segmentin autojen tapaan eteen poikittain. IHI RHB 32 -turboahtimen avulla moottorista oli puristettu 67 hevosvoiman (50 kW) teho, joka riitti kuljettamaan pientä autoa parhaimmillaan 159 kilometrin tuntinopeudella.
Janesville (Wisconsin)
Janesville on kaupunki Wisconsinin osavaltiossa, Yhdysvalloissa. Kaupungin väkiluku oli vuoden väestönlaskennassa 63 575. Janesville kuuluu Rockin piirikuntaan.
Vittangin seurakunta
Vittangin seurakunta () on Luulajan hiippakuntaan ja Pohjois-Norrbottenin rovastikuntaan kuuluva Ruotsin kirkon seurakunta, joka toimii Kiirunan kunnassa Vittangin piirin alueella.
Jeep Renegade
Jeep Renegade on Jeepin vuodesta 2014 lähtien valmistama crossover-tyyppinen henkilöautomalli. Se perustuu samalle pohjalevylle kuin muun muassa Fiat 500X.
Vuoden 2014 Euro NCAP -kolaritestistä Renegade sai tulokseksi täydet viisi tähteä.
Vuonna 2018 Renegade koki kasvojenkohotuksen, jossa se sai uudet etu- ja takavalot sekä uudelleenmuotoillun etupuskurin. Uusia bensiinimoottoreita ovat kolmisylinterinen 1,0-litrainen (118 hv) sekä nelisylinterinen 1,3-litrainen (148/178 hv).
21 Savage
Shayaa Bin Abraham-Joseph (s. 22. lokakuuta 1992 Atlanta, Georgia, Yhdysvallat), taiteilijanimeltään 21 Savage, on yhdysvaltalainen rap-artisti. Abraham-Joseph tunnetaan parhaiten kappaleestaan "Bank Account", joka oli parhaimmillaan Billboard Hot 100 -listalla sijalla 12. Abraham-Josephin esikoisalbumi Issa Album julkaistiin 7. heinäkuuta 2017. 21 Savage vieraili myös Post Malonen kappaleessa "Rockstar", joka ylsi Billboard Hot 100 -listalla ensimmäiseksi.
Abraham-Joseph syntyi 22. lokakuuta 1992 Atlantassa haitilaiselle isälle ja dominikaaniselle äidille. Hänellä on myös kymmenen sisarusta. Abraham-Josephin nuoruus koostui köyhyydestä, rikollisuudesta ja väkivallasta. Syntymäpäivänään vuonna 2013 Abraham-Joseph joutui ammutuksi.
21 Savagen esikoissingle "Picky" julkaistiin 12. marraskuuta 2014.
Vuonna 2016 julkaistu EP Savage Mode oli Abraham-Josephin läpimurto, ja albumi pääsi Billboard 200 -listalla sijalle 23.
Tammikuussa 2017 Abraham-Joseph teki levytyssopimuksen Epic Recordsin kanssa, ja myöhemmin samana vuonna ilmestyi myös hänen esikoisalbuminsa.
21 Savagella on kolme lasta. Hän harjoittaa Ifá- nimistä afrikkalaisperäistä uskontoa.
Lapsen houkutteleminen seksuaalisiin tarkoituksiin
Lapsen houkutteleminen seksuaalisiin tarkoituksiin on Suomen rikoslaissa oleva seksuaalirikoksen nimike (8 b §). Siihen syyllistyy, jos ehdottaa alle 18-vuotiaalle tapaamista tai muuta kanssakäymistä siten, että ehdotuksen sisällöstä tai olosuhteista muuten ilmenee, että tekijän tarkoitus on 1. valmistaa kuvia tai kuvatallenteita, joissa esitetään sukupuolisiveellisyyttä loukkaavasti lasta (rikoslain 17 luvun 18 §:n 1 momentissa tarkoitetulla tavalla); tai 2. syyllistyä seksuaaliseen hyväksikäyttöön, Jollei teosta ole muualla ankarampaa rikosnimikettä, houkuttelu seksuaalisiin tarkoituksiin sisältää myös ehdotuksen kanssakäymiseen, jonka tarkoitus on 3. ostaa seksiä tai muita seksuaalisia tekoja tai 4. tarkoitus on saada kohde esiintymään sukupuolisiveellisyyttä loukkaavassa järjestetyssä esityksessä. Rangaistavaa on myös hyväksikäyttöön houkuttelun yritys ja sukupuolisiveellisyyttä loukkaavaan esitykseen houkuttelun yritys.
Rikoksesta on rangaistuksena sakkoa tai enimmillään vuosi vankeutta. Vankeusrangaistuksesta tulee merkintä rikosrekisteriin, koska sillä on arvioitu olevan erityistä merkitystä, kun ihminen työskentelee lasten kanssa.
Oikeus syyttää lapsen houkuttelemisesta seksuaalisiin tarkoituksiin vanhenee, kun rikoksen kohteena ollut henkilö täyttää 23 vuotta.
Rikosnimikettä alettiin käyttämään 1. kesäkuuta 2011. Kesäkuussa 2014 tehtiin kansalaisaloite, joka vaatii, että vähimmäisrangaistus rikosnimikkeestä nostetaan 4 kuukauteen vankeutta. Aloite keräsi yli vaadittavat 50 000 nimeä (58 013 nimeä) ja luovutettiin eduskuntaan 24.9.2015. Aloite on tarkoitus käsitellä vuonna 2018 lakivaliokunnassa yhdessä oikeusministerin alaikäisiin kohdistuvien seksuaalirikosten korottamisesityksen kanssa.
Varjonata
Varjonata ("Festuca heterophylla") on heinäkasvien (Poaceae) heimoon, natojen ("Festuca") sukuun kuuluva kasvilaji. Se on monivuotinen ja keskikokoiseksi kasvava heinälaji, joka muistuttaa etenkin punanadan ("Festuca rubra") tiiviisti mätästävää alalajia, puistopunanataa ("Festuca rubra" ssp. "commutata").
Varjonata voi kasvaa noin metrinkorkuiseksi, mutta jää usein matalammaksi. Varjonata on kasvutavaltaan tiiviisti mätästävä. Sen lehdet ovat kapeita ja puhtaanvihreitä. Alimmat lehdet ovat noin 0,5 mm leveitä ja niissä on kolme suonta. Varsilehdet ovat tasaisia ja hieman vartta leveämpiä. Varjonadan kukintona on puhtaanvihreä röyhy, jonka tähkylät ovat lähes senttimetrinpituisia ja harvakukkaisia. Kussakin tähkylässä on neljä tai viisi kukkaa, jonka ulkohelpeet ovat lyhyitä ja vihneellisiä. Varjonata kukkii touko–kesäkuussa.
Ruotsissa varjonataa tavataan harvinaisena linnojen ja huviloiden puistoissa. Varjonata on tullut Ruotsiin Etelä-Saksasta tuotujen heinänsiementen mukana 1800-luvun lopulla. Suomessa varjonataa on tavattu 1990-luvulla Pohjois-Karjalassa.
Team Sonic Racing
Team Sonic Racing on Sumo Digitalin kehittämä mikroautoilla ajettava ajopeli. Peli on tulossa PlayStation 4:lle, Xbox One:lle, Microsoft Windowsille ja Nintendo Switch:lle 21. toukokuuta 2019. Peli kuuluu "Sonic the Hedgehog" -sarjaan.
A Nightingale Sang in Berkeley Square
A Nightingale Sang in Berkeley Square on Manning Sherwinin säveltämä ja Eric Maschwitzin sanoittama brittiläinen musiikkikappale vuodelta 1940. Rakastavaisista pienen lontoolaispuiston kesäyössä kertova kappale syntyi miesten oleskellessa Ranskan Rivieralla pienessä Le Lavandoun kylässä juuri ennen toisen maailmansodan syttymistä. Maschwitz lainasi kappaleen nimen () Michael Arlenin novellista. Tarinan mukaan Sherwin ensiesitti kappaleen paikallisessa baarissa sikäläisen saksofonin kanssa, säestäen itseään pianolla, mutta yleisö ei esitykselle lämmennyt.
Laulun ovat levyttäneet lukemattomat artistit, tunnetuimpina Vera Lynn, Bobby Darin, Nat King Cole, Blossom Dearie, Rod Stewart ja Mel Tormé. Moniäänisinä versioina sitä ovat levyttäneet muun muassa lauluyhtyeet Manhattan Transfer ja Singers Unlimited, instrumentaaliversiona muun muassa Glenn Miller orkestereineen ja kymmenet muut jazzkokoonpanot.
Tapani Kansa suomensi laulun levylleen "Särkyneen toiveen katu" (2013) nimellä ”Satakieli Esplanadin puistossa”. Saukki on suomentanut sen nimellä ”Satakieli kaupungissa”, mutta suomennosta ei ilmeisesti ole levytetty.
Rimini–San Marino-rata
Rimini–San Marino-rata oli 32 kilometrin mittainen sähköistetty kapearaiteinen rautatie Riminin ja San Marinon välillä. Rata alkoi Riminin rautatieasemalta ja sen varrella olivat Rimini Marinan, Coriano-Cerasolon, Doganan, Serravallen, Domagnano-Montelupon, Valdragonen ja Borgo Maggioren asemat. Pääteasema oli San Marinon kaupungissa.
Rata rakennettiin vuosina 1928–1932. Kokonaan sähköistetty rata kulki San Marinon alueella 17 tunnelin läpi. Se edusti suunnittelultaan ja tekniikaltaan aikansa huippua, ja sitä pidettiin insinöörien taidonnäytteenä. Rata avattiin liikenteelle 12. kesäkuuta 1932. Toisessa maailmansodassa liittoutuneet pommittivat 26. kesäkuuta 1944 puolueetonta San Marinoa niin, että maan sähköverkko kärsi vaurioita, ja liikenne radalla oli keskeytettävä. Viimeisen kerran radalla kulki juna 11. heinäkuuta 1944, minkä jälkeen sitä ei enää käytetty.
Radasta avattiin 21. heinäkuuta 2012 uudelleen noin 800 metrin mittainen osa lähellä San Marinon rautatieasemaa. Suunnitelmia on tehty radan kunnostamisesta Borgo Maggioreen asti.
Jõgeva (täsmennyssivu)
Jõgeva tarkoittaa muun muassa seuraavaa:
The Walker
The Walker (televisioesityksessä käytetty myös nimeä The Walker – seuralainen; ) on vuonna 2007 ensi-iltansa saanut Paul Schraderin käsikirjoittama ja ohjaama yhdysvaltalais-brittiläinen rikosdraamaelokuva, jonka pääosissa ovat Woody Harrelson, Kristin Scott Thomas, Lauren Bacall ja Lily Tomlin. Elokuva kertoo Washingtonin seurapiireissä liikkuvasta valtaapitävien vaimojen miesseuralaisesta, joka sotkeutuu murhatapaukseen.
Carter ”Car” Page III (Woody Harrelson) on keski-ikäinen, Washingtonin seurapiireissä liikkuva seurapiirirouvien yläluokkainen miesseuralainen, joka pitää seuraa valtaapitävien vaimoille eri sosiaalisissa tapahtumissa, jos heidän aviomiehillään on muita kiireitä. Carterin läheisimmällä asiakkaalla, senaattori Larry Locknerin (Willem Dafoe) vaimolla Lynnillä (Kristin Scott Thomas), on salasuhde saman poliittisen piirin sisällä olevaan Robbie Kononsberg -nimiseen lobbaajaan (Steven Hartley). Kun salarakastaja murhataan, Carter sotkeutuu sekavaan murhatapaukseen ja on joutumassa ainoaksi syytettäväksi yrittäessään suojella Lynnin mainetta. Carter jää yksin ongelmiensa kanssa, kun seurapiirit sulkeutuvat häneltä.
"The Walkerin" kuvauspaikkoina olivat Washingtonin lisäksi Britannia ja Mansaari.
"The Walker" sai maailmanensi-iltansa Saksassa Berliinin elokuvajuhlilla 13. helmikuuta 2007 ja teatteriensi-iltansa Britanniassa 10. elokuuta 2007 sekä Yhdysvalloissa 7. joulukuuta 2007. Pathé oli sen teatterilevittäjänä Britanniassa ja ThinkFilm Yhdysvalloissa. Suomessa elokuva ei saanut teatterilevitystä, mutta Sandrew Metronome Distribution Finland Oy julkaisi sen DVD:lle 11. kesäkuuta 2008. Elokuva tuotti maailmanlaajuisesti yli puoli miljoonaa dollaria.
"The Walker" on saanut elokuvakriitikoilta vaihtelevan vastaanoton. Rotten Tomatoes -sivuston mukaan 53 prosenttia kriitikoista on antanut elokuvalle myönteisen arvosanan 5,3/10 keskiarvolla. Keskiarvo perustuu 64 arviointiin. 10 131 käyttäjästä 27 prosenttia on antanut elokuvalle myönteisen arvosanan 2,8/5 keskiarvolla. Metacritic-sivuston mukaan 16 arvostelun perusteella elokuva on saanut 55 pistettä sadasta mahdollisesta. Metacriticin seitsemän käyttäjää on antanut elokuvalle keskiarvon 6,9/10. Internet Movie Databasen 4 877 käyttäjää on antanut elokuvalle keskiarvon 5,9/10.
Bounce (pelisarja)
Bounce on Nokian julkaisema mobiilipelisarja. Vuonna 2000 julkaistu Nokia 9210 Communicator oli ensimmäinen puhelin, johon Bounce sisältyi.
Alkuperäisessä pelissä pelaaja ohjaa punaista palloa tasojen läpi kaksiulotteisessa maailmassa. Peli tuli valmiiksi asennettuna monissa Nokia-puhelimissa, ja se on yksi tunnetuimmista Nokian peleistä. Pelissä on 11 tasoa. Erillinen tasopaketti, joka sisälsi tasot 12-21, oli ladattavissa Series 60 ja Series 80 -laitteille.
Myöhemmin Nokia ja Rovio tekivät yhdessä seuraavat Bounce-pelit:Bouncesta on tehty monia epävirallisia versioita, jotka ovat saatavilla Google Play Storessa ja App Storessa.
Epävirallinen BouncEdit-tasonmuokkausohjelma julkaistiin vuonna 2003. Tietokonetta käyttämällä käyttäjä pystyi tekemään omia Bounce-tasoja.
Vuonna 2005 GameSpot antoi arviossaan Bouncelle 3,5 pistettä viidestä ylistäen sen kohtuullisesti suunniteltuja tasoja ja sopivaa vaikeustasoa. Arviossa kuitenkin kritisoitiin pelin lyhyyttä.
Adolf Rimpiläinen
Adolf Rimpiläinen (s. 27. toukokuuta 1848 Kuluntalahti) oli suomalainen Kajaanissa asunut raatimies ja tervakauppias. Hän tuli 1908 koko Suomessa tunnetuksi kehittämänsä Rimpelin-eliksiirin johdosta jonka väitettiin voivan parantaa keuhkotaudin.
Kuluntalahden Mattilassa maanviljelijän poikana syntynyt Rimpiläinen kävi Kajaanin ala-alkeiskoulun ja oli sitten nälkävuosina 1867–1868 kirjurina ja rakennusmestarin apulaisena muun muassa Katermankosken perkaustyömaalla ja Petäiskosken kanavarakennuksella. Hän siirtyi sitten liikealalle ja oltuaan palveluksessa Kajaanissa kauppias Revon liikkeessä hän perusti 1875 oman kauppaliikkeen yhdessä kauppias J. J. Tolosen kanssa. Vuonna 1878 hän perusti oman liikkeen jossa hän oli yksin omistajana. Liike kasvoi ajan myötä Kajaanin suurimmaksi. Rimpiläinen alkoi myös toimia myös tervakaupan välittäjänä ja hänen ansiostaan tervanpoltto lisääntyi Kainuun alueella. Hän hoiti liikettään aina vuoteen 1908 saakka jolloin hän myi sen.
Rimpiläinen oli alkanut jo 1870-luvulla kehitellä lääkettä jolla hänen mukaansa saattoi parantaa keuhkotaudin. Kesällä 1908 hän alkoi laajemmassa mittakaavassa hoitaa potilaita Kajaanissa tällä Rimpelin-eliksiirin nimellä tunnetulla lääkkeellä ja potilaita saapui Kajaaniin niin että kaupungin väkimäärä kasvoi 10 prosentilla. Syksyllä 1908 Rimpiläinen ja Kajaanin piirilääkärinä toiminut Karl Alexis Arvelin (1856–1939) perustivat Helsinkiin Aleksis Kiven kadun varrelle Rimpelin-sairaalan nimellä tunnetun keuhkotautisairaalan jossa potilaita hoidettiin tällä lääkkeellä. Sairaalaan tulvi potilaita mutta sen toiminta päättyi kuitenkin jo viiden kuukauden jälkeen.
Rimpiläinen oli sittemmin vuodesta 1909 alkaen Kajaanin Puutavara Oy:n palveluksessa. Hän toimi myös vuodesta 1885 alkaen Kajaanin kaupungin raatimiehenä ja oli myös Paltamon säästöpankin hallituksen ja johtokunnan, Kajaanin rahatoimikamarin ja Seppälän maamieskoulun johtokunnan jäsenenä.
Lancia Delta (2008)
Lancia Delta (Typ 844) on Lancian vuosina 2008–2014 valmistama keskiluokan automalli, joka lainaa nimensä alkuperäiseltä Lancia Deltalta. Se perustuu samalle pohjalevylle kuin Fiat Bravo. Vuonna 2010 auto tuli myyntiin Isossa-Britanniassa ja Irlannissa Chrysler Delta -nimisenä.
Delta esiteltiin Geneven autonäyttelyssä keväällä 2008. Vuoden 2008 Euro NCAP -kolaritestistä se sai tulokseksi täydet viisi tähteä.
Vuonna 2011 Delta koki pienen kasvojenkohotuksen, jossa uudistettiin muun muassa sen etusäleikköä.
Tallinnan illat
Tallinnan illat on Raimo Roihan säveltämä ja Chrisse Johanssonin sanoittama valssisävelmä vuodelta 1972. Ensimmäisenä sen levytti Ritva Oksanen vuonna 1973 Rauno Lehtisen sovittamana. Laulun kertoja on suomalainen, joka saapuu kahden vuoden jälkeen neljän päivän vierailulle neuvostovirolaisen rakastettunsa luo.
Laulun muita levyttäjiä ovat Reino Lauanne (1977), Vilho Vartiainen (1983), Marit ja Mikot (1986), Jaakko Ryhänen (1992). Instrumentaaliversioita siitä ovat tehneet säveltäjän itsensä lisäksi Taito Vainio ja Soitinyhtye Liisa.
Buyantu-kaani
Buyantu-kaani eli Ayurbarwada (; 9. elokuuta 1285 – 1. maaliskuuta 1320) oli Kiinan Yuan-dynastian neljäs keisari (1311–1320). Lisäksi hän oli mongolivaltakunnan kahdeksas suurkaani, mutta valtakunnan hajoamisen takia jälkimmäinen arvonimi oli vain nimellinen. Kiinan keisarina hänen hallitsijanimensä oli Renzong ().
Buyantu-kaani oli Kublai-kaanin pojanpojan Darmabalan toinen poika ja Külüg-kaanin nuorempi veli. Temür-kaanin kuoltua 1307 Buyantu-kaani auttoi veljeään valtataistelussa islaminuskoista prinssi Anandaa vastaan ja Külüg-kaanista tuli Kiinan keisari. Buyantu nimettiin Külüg-kaanin kruununprinssiksi. Kun Külüg-kaani kuoli vuonna 1311, Buyantu-kaanista tuli keisari. Hän oli ensimmäinen Yuan-keisari, joka tuki aktiivisesti kungfutselaisten periaatteiden hyväksymistä Mongolian ja Yuan-dynastian hallitseman Kiinan hallintojärjestelmään, ja hän ”kiinalaisti” Mongolian ja Yuan-Kiinan hallintoa. Buyantu-kaani kuoli hallittuaan yhdeksän vuotta, ja hänen jälkeensä keisarina toimi hänen poikansa Suddhipala-kaani.
Ennen kuolemaa (televisiosarja)
Ennen kuolemaa (ruots. "Innan vi dör") on ruotsalainen jännityssarja, joka alkoi SVT1-kanavalla 15. tammikuuta 2017. Sarjan pääosia näyttelevät Marie Richardson, Adam Pålsson, Alexej Manvelov sekä Sofia Ledarp.
Suomessa sarja alkoi Yle TV1 -kanavalla 3. kesäkuuta 2018. Ruotsissa ensimmäisen kauden jokainen jakso keräsi keskimäärin 1,3 miljoonaa katsojaa. Sarjan toinen tuotantokausi alkaa vuonna 2019.
Helsingin Sanomien kriitikko Tuomas Yrttiaho kirjoittaa, että "Ennen kuolemaa" on Ruotsin alamaailmasta kertova vangitseva trilleri, joka erottuu pohjoismaisten rikossarjojen massasta edukseen. Hänen mukaansa käsikirjoittajat Niklas Rockström ja Wilhelm Behrman ovat rakentaneet monipolvisen tarinan järjestäytyneen rikollisuuden ympärille.
Brittikoomikko Ricky Gervais vertasi sarjaa "Siltaan" ja "Rikokseen". Hänen mukaansa sarja on "yksi kaikkien aikojen parhaimmista poliisidraamoista".
Kurki (kappale)
Kurki on Kai Hyttisen säveltämä ja Vexi Salmen sanoittama iskelmäballadi ihmisen talveksi hoitoonsa ottamasta siipirikosta kurjesta. Laulu tunnetaan myös kertosäkeensä alkusanoista "Ei vapaata vangita voi". Laulu julkaistiin vuonna 1985 Kai Hyttisen itsensä laulamana singlenä (Flamingo GDS 357), jonka kääntöpuolella on ”Siboney”-kappaleen muunnelma ”Havannan yö”. Sovituksen teki Markku Johansson. ”Kurjesta” tuli yksi Kai Hyttisen uran suurimmista menestyksistä.
Tšadin kansalliskirjasto
Tšadin kansalliskirjasto (, ), aiemmin myös "Tšadin arkisto- ja kansalliskirjastolaitos" () on vuonna 1987 perustettu Tšadin pääkaupungissa N’Djamenassä toimiva valtiollinen laitos. Kansalliskirjasto on hallinnollisesti maan kulttuuri-, nuoriso- ja urheiluministeriön alaisuudessa ().
Tšadin presidentti Idriss Déby vihki kansalliskirjaston uudisrakennuksen käytöön 28. marraskuuta 2010. Yleisölle rakennuksen toiminnot avattiin vuonna 2011. Kirjaston kokoelmia luonnehdittiin vielä vuonna 2016 hyvin suppeiksi ja kirjastostandardeja moitittiin unohdetun rakennusta rakennettaessa. Kirjastorakennus muistuttaa tyyliltään ja sisustukseltaan sen viereen rakennetun kansallismuseon linjoja. Molemmat kansalliset instituutit sijaitsevat maan parlamentin läheisyydessä. Kansalliskirjaston johtajana eli kansalliskirjastonhoitajana toimii Abdelkerim Abderahim Targui (10/2017; tai "Margui").
Aikuisten, yli 15-vuotiaiden tšadilaisten lukutaito oli YK:n kehitysohjelma UNEPin mukaan eräs maailman alhaisimmista eli vain 40,2 prosenttia vuonna 2015.
Ystävän laulu
Ystävän laulu (Песня о друге, "Pesnja o druge") on neuvostoliittolaisen Vladimir Vysotskin tunnetuimpiin kuuluva laulu, jonka hän sävelsi ja sanoitti elokuvaan "Vertikal" (1967). Siitä on julkaistu ainakin kolme suomennosta samalla nimellä. Juha Vainion versio alkaa sanoilla ”Mistä tunnet sä ystävän?”. Sen levytti ensimmäisenä Arja Saijonmaa vuonna 1983. Turkka Malin suomennoksen (alkaa ”Miten ystävyys punnitaan?...”) ovat levyttäneet Mika ja Turkka Malin lisäksi ainakin Viktor Klimenko ja helsinkiläinen lauluryhmä Uusi Kukka. Kolmas ”Ystävän laulu” -suomennos on Arto Rintamäen tekemä. Sitä käytettiin ainakin Rintamäen ja Dick Holmströmin albumilla "Katkennut laulu" (1994) ja Yleisradion televisio-ohjelmassa "Vysotskij – katkennut laulu" (1996).
Juha Vainion version ovat levyttäneet Saijonmaan lisäksi ainakin Eero Aven, Petri Hohenthal, Lasse Hoikka ja Souvarit, Erkki Junkkarinen (samannimiselle albumilleen), Vesa-Matti Loiri, Tapani Perttu ja Sylvi Salonen.
”Ystävän laulu” syntyi Vysotskin näytellessä vuorikiipeilyaiheisessa Odessa Film Studion elokuvassa "Vertikal" (1967, ohj. Boris Durov ja Stanislav Govoruhin), jossa hänen tehtävänsä oli myös elokuvan laulujen säveltäminen. Vysotski kuuli kuvaustauoilla vuorikiipeilyasiantuntijoiden tarinoita joukkueena toimimisesta vaarallisissa tilanteissa ja tarinan mukaan valvoi seuraavan yön kirjoittaen laulua.
Für immer
Für immer on saksalaisen electropunk-yhtyeen Deutsch Amerikanische Freundschaftin vuonna 1982 julkaistu viides studioalbumi. Se oli yhtyeen viimeinen Virgin Records -levy-yhtiöllä julkaistu albumi.
Ystävän laulu (täsmennyssivu)
Ystävän laulu voi tarkoittaa seuraavia:
Luettelo jalkapallon Naisten Suomen Cupin loppuotteluista
Tämä on luettelo jalkapallon Naisten Suomen Cupin loppuotteluista.
Bit
Bit tai BIT voi tarkoittaa jotain seuraavista:
Maaren Aikio
Maaren Aikio (1978 Inari – 2. kesäkuuta 2018 Kautokeino) oli saamelainen laulaja ja joikaaja. Ivalon-Matin kylästä kotoisin ollut Aikio tunnettiin 1990-luvulla vaikuttaneen Shamaani Duon toisena jäsenenä. Duon toinen jäsen, Jonne Järvelä, palasi 1990-luvun lopulla Etelä-Suomeen ja jatkoi musiikin tekemistä nimellä Shaman. Aikio oli mukana sanoittamassa ja säveltämässä joitain "Shamanin" kappaleita.
Duon levy "Hunka Lunka" oli Bill Clintonille ja Boris Jeltsinille annettu virallinen Helsinki Summit 1997 huipputapaamisen muistolahja.
Aikion ensimmäinen puoliso oli hänen kanssaan Shamaani Duon muodostanut kitaristi Jonne Järvelä, mutta pariskunta erosi jo 1990-luvun lopussa. Viimeiset 15 vuotta hän asui perheineen Norjan Kautokeinossa. Aikio kuoli kotonaan sydänkohtaukseen kesäkuussa 2018.
Aikion isä on laulaja Niiles-Jouni Aikio.
Weldon Kilburn
Weldon Nicholas Kilburn (9. syyskuuta 1906 – 6. maaliskuuta 1986) oli kanadalainen musiikkipedagogi, pianisti ja urkuri.
Kilburn opiskeli Edmontonissa ennen muuttamistaan Torontoon vuonna 1926. Hän opiskeli The Royal Conservatory of Musicissa pianon- ja urkujensoittoa Viggo Kihlin, Norman Wilksin sekä Healey Willanin johdolla ja toimi samalla paitsi St Alban's -kirkon urkurina ja kuoromestarina, myös laulajien valmentajana. Vuonna 1930 hän liittyi The Royal Conservatory of Musicin henkilökuntaan pianonsoiton opettajana ja lauluvalmentajana. Hän piti 1930-luvun aikana resitaaleja Torontossa. Vuonna 1936 hänestä tuli Lois Marshallin laulunopettaja. Hän myös säesti Marshallia ja levytti tämän kanssa vuoteen 1971 saakka. Marshallista tuli samalla hänen puolisonsa.
1940-luvun alussa Kilburn osallistui E. Robert Schmitzin mestarikursseille Denverissä ja San Franciscossa. Vuonna 1960 hän jätti The Royal Conservatory of Musicin ja perusti oman studionsa. Hänen lauluoppilaitaan olivat Marshallin lisäksi Bob Bossin, Victor Braun, Constance Fisher, Glenn Gardiner, Marie-Lynn Hammond, Ilona Kombrink, Phyllis Mailign, Kathryn McBain Rose, Welford Russell ja Ben Steinberg. Pianonsoittoa hän opetti muiden muassa Norma Beecroftille, Howard Cassille, Samuel Dolinille, John Fenwickille, Stuart Hamiltonille ja Godfrey Ridoutille. Udo Kasemets luennehti Kilburnia "ei pelkästään erikoistuneeksi säestäjäksi vaan myös ehkäpä suurimmaksi tämän maan tuottamaksi laulupedagogiksi".
Kilburnin ensimmäinen vaimo oli pianisti, opettaja Marion Wibby, jonka kanssa hänellä oli neljä poikaa. Lois Marshall oli hänen toinen vaimonsa ja Jean Clancy kolmantensa. Vuonna 1987 Kilburnin suku perusti The Royal Conservatory of Musiciin hänen mukaansa nimetyn stipendin pianolla säestämisessä menestyville opiskelijoille.
Paul Kilburn
Paul Kilburn (s. 7. helmikuuta 1936 Toronto) on kanadalainen pianisti, musiikkipedagogi ja säveltäjä. Hän opiskeli Torontossa ja sai vuonna 1958 musiikin kandidaatin arvon. Hänen opettajiaan olivat The Royal Conservatory of Musicissa hänen isänsä Weldon Kilburn ja Samuel Dolin; Toronton yliopistossa hän sai sävellysopetusta John Beckwithiltä ja Oskar Morawetzilta. Vuonna 1976 hän osallistui Karl Ulrich Schnabelin mestarikursseille.
Kilburn aloitti yksityisen pianonsoiton ja musiikin teorian opettamisen Torontossa vuonna 1958. Hänen sävellystensä joukossa ovat dodekafoniset "Trio for Piano Solo", "Reflections on ice" ja "Sonaatti", jotka kantaesitti Antonin Kubálek. Kilburnin veljiä ovat Nicholas ja Michael Kilburn.
Richard-Toll
Richard-Toll on kaupunkikunta Saint-Louisin alueen Daganan departementissa Senegalissa. Se sijaitsee Senegaljoen varrella 20 kilometriä Daganasta länteen. Kunnassa on 59 400 asukasta (vuonna 2013, väestönlaskenta).
Kunnan pinta-ala on 40 neliökilometriä. Sen kautta virtaa Guiersjärveä ruokkiva Taouey. Maisemaa leimaavat keinokastellut sokeriruoko- ja riisipellot. Asukkaista 65 % on wolofeja, 18 % fulbeja, 4 % maureja ja 3 % diolia.
Paikkakunta on saanut nimensä ranskalaisen kasvitietelijän Jean Michel Claude Richardin vuonna 1822 perustamasta kokeiluviljelmästä. Sen nimi tarkoittaa paikallisella kielellä ”Richardin peltoa”. Vuonna 1945 perustettiin keinokastelualue Mission Agricole du Sénégal. Kunnan väkiluku on kasvanut viime vuosikymmeninä voimakkaasti.
Richard-Tollin kautta kulkee Saint-Louisin ja Kidiran välinen maantie N2. Kunnassa sijaitsee yksi Senegalin suurimmista teollisuuslaitoksista, vuonna 1970 perustettu sokeritehdas Compagnie sucrière sénégalaise. Muita elinkeinoja ovat maanviljely, pienimuotoinen kaupankäynti, käsityöammatit ja palvelut.
Paikallinen nähtävyys on Senegalin kuvernöörin Jacques-François Rogerin 1820-luvulla rakennuttama virka-asunto.
Tanssin talo
Tanssin talo on Kaapelitehtaan yhteyteen rakennettava uudisrakennus. Tanssin talo -työryhmä esitti loppuraportissaan, että Tanssin talo toteutetaan Kiinteistö Oy Kaapelitalon yhteyteen rakennettavaan uudisrakennukseen. Tanssin talon uudisrakennus tulee Kaapelitalon omistukseen. Myös Kaapelitehtaan sisällä olevia tiloja peruskorjataan Tanssin talon käyttöön. Rakennustöiden on suunniteltu alkavan kesällä 2018. Tanssin talon on määrä valmistua syyskesällä 2020.
Hanke lähti etenemään Jane ja Aatos Erkon säätiön, Suomen valtion ja Helsingin kaupungin tehtyä päätökset osallistua Tanssin talon rahoitukseen.
Tanssin talon toimitusjohtajaksi nimitettiin kesäkuussa 2018 Matti Numminen, joka on johtanut Riihimäen Teatteria. Numminen aloittaa tehtävässä joulukuun alusta 2018. Toiminnanjohtaja on Hanna-Mari Peltomäki, jonka kausi päättyy vuoden 2018 lopulla.